b'\n_START_ARTICLE_\nEurogrup\xc4\x97\n_START_PARAGRAPH_\nEurogrup\xc4\x97 \xe2\x80\x93 neformalus Europos S\xc4\x85jungos organas, \xc4\xafsteigtas siekiant sudaryti s\xc4\x85lygas intensyvesniam ekonomikos augimui ES bei pl\xc4\x97toti glaudesn\xc4\xaf ekonomin\xc4\x97s politikos koordinavim\xc4\x85 euro zonoje, kuriam vadovauja prezidentas (nuo 2005 m. sausio 1 d. pirmasis nuolatinis Eurogrup\xc4\x97s prezidentas yra Jean-Claude Junckeris, buv\xc4\x99s Liuksemburgo finans\xc5\xb3 ministras ir ministras pirmininkas). Eurogrupei priklauso visos euro zonos valstyb\xc4\x97s nar\xc4\x97s, atstovaujamos savo finans\xc5\xb3 ministr\xc5\xb3. Susitikimuose taip pat dalyvauja ES ekonomikos ir pinig\xc5\xb3 reikal\xc5\xb3 komisaras, Europos centrinio banko (ECB) vadovas bei Eurogrup\xc4\x97s darbo grup\xc4\x97s pirmininkas, vadovaujantis parengiamiesiems darbams. Eurogrup\xc4\x97s pagrindin\xc4\x97s funkcijos yra u\xc5\xbetikrinti geresn\xc4\xaf ekonomikos politikos koordinavim\xc4\x85, steb\xc4\x97ti euro zonos \xc5\xa1ali\xc5\xb3 biud\xc5\xbeeto ir finans\xc5\xb3 politik\xc4\x85 ir atstovauti eurui tarptautiniuose pinig\xc5\xb3 forumuose.\n_START_SECTION_\nVeiklos principai\n_START_PARAGRAPH_\nVadovavimo Eurogrupei tvarka bei neformali\xc5\xb3 jos susitikim\xc5\xb3 kompetencija (tik Euro grup\xc4\x97s nar\xc4\x97s turi balso teis\xc4\x99 sprend\xc5\xbeiant su euro valiuta susijusius klausimus) pirm\xc4\x85 kart\xc4\x85 nustatytos Lisabonos sutartyje. Joje nurodoma, jog Eurogrup\xc4\x97s prezidentas renkamas 2,5 m. kadencijai (pastar\xc4\x85j\xc4\xaf kart\xc4\x85 J. C. Junckeris perrinktas 2010 m. sausio 18 d., jo kadencija truks iki 2012 m. liepos 17 d.). Prezident\xc4\x85 bals\xc5\xb3 dauguma renka valstybi\xc5\xb3 nari\xc5\xb3, kuri\xc5\xb3 valiuta yra euras, ministrai. Eurogrup\xc4\x97s susitikimai paprastai vyksta Europos s\xc4\x85jungos ekonomikos ir finans\xc5\xb3 ministr\xc5\xb3 tarybos (ECOFIN) pos\xc4\x97d\xc5\xbei\xc5\xb3 i\xc5\xa1vakar\xc4\x97se, taip pat ir prie\xc5\xa1 kas dvejus metus vykstan\xc4\x8dius ekonomikos ir finans\xc5\xb3 ministr\xc5\xb3 bei Europos centrinio banko valdytoj\xc5\xb3 neformalius susitikimus. Eurogrup\xc4\x97 pati n\xc4\x97ra sprendim\xc5\xb3 pri\xc4\x97mimo organas, ta\xc4\x8diau jos prezidentas be balso teis\xc4\x97s dalyvauja ECB Vykdomosios Tarybos pos\xc4\x97d\xc5\xbeiuose, atstovauja euro zonos ekonomikos ir finans\xc5\xb3 ministrams G-8 susitikimuose, Tarptautiniame valiutos fonde ir Pasaulio banke.'